**Juha Tuomas Kalervo Pihlman** (s. 13. marraskuuta 1982 Espoo) on suomalainen entinen jääkiekkoilija, pelipaikaltaan vasen laitahyökkääjä. Hän pelasi urallaan 15 NHL-ottelua New Jersey Devilsissa. Suurimman osan urastaan Pihlman loi kuitenkin SM-liigassa, jossa hän pelasi yhteensä 633 runkosarjaottelua tehopistein 148+161=309 ja keräten 592 jäähyminuuttia sekä 104 pudotuspeliottelua tehopistein 24+19=43 ja keräten 76 jäähyminuuttia. Pihlman voitti Suomen-mestaruuden JYPissä vuosina 2009 ja 2012 sekä Porin Ässissä vuonna 2013. Hän aloitti jääkiekkoilun Hyvinkään Ahmoissa, mutta Pihlman siirtyi 13-vuotiaana JYPiin ja nousi siellä myös seuraikonin asemaan. Hän pelasi JYPissä 12 kautena SM-liigaa ja toimi joukkueen kapteenina kaudella 2015–2016. Hän kuului myös Suomen vuoden 2009 MM-joukkueeseen.

Elite Prospects -sivuston Ulf Anderssonin mukaan isokokoinen Pihlman oli pelityyliltään voimahyökkääjä, jolla oli hyvä visio sekä kova ja tarkka laukaus. Hän oli vahvimmillaan maalinedustatilanteissa. Pihlman tunnettiin hyvänä maalintekijänä, mutta uransa loppupuolella hän pelasi usein myös rikkovassa roolissa alemmissa ketjuissa.

Ura
---

### Seuraura

Pihlman syntyi Espoossa, mutta aloitti jääkiekon Hyvinkään Ahmoissa. Hänen perheensä muutti Jyväskylään Pihlmanin olleessa 13-vuotias ja Pihlman siirtyi pelaamaan JYPiin. Pihlman voitti B-nuorten SM-hopeaa vuonna 1999 ja A-nuorten SM-pronssia vuonna 2001. Hän debytoi SM-liigassa kaudella 1999–2000 jo 17-vuotiaana pelaten 17 runkosarjaottelua ilman tehopisteitä, mutta Pihlman pelasi ensimmäisen kokonaisen kautensa 2000–2001, jolloin 47 runkosarjaottelussa syntyi tehot 3+6=9. New Jersey Devils varasi Pihlmanin NHL:ään toisella kierroksella 48. pelaajana kesällä 2001. Kaudella 2001–2002 Pihlman herätti lupauksia myös yllättävällä neljän maalin illalla. Kauden jälkeen Pihlman sai useita tarjouksia muualta SM-liigasta, mutta JYPin päävalmentaja Matti Alatalo sai hänet jäämään luvatessaan Pihlmanille isomman roolin. Hän teki läpimurron ja nousi liigapelaajien eliittiin kaudella 2002–2003 tehdessään tehot 19+15=34 53 ottelussa. Hän pelasi kuuluisassa "VIP-ketjussa" Antti Virtasen ja Jarkko Immosen kanssa. Pihlman oli JYPin toiseksi paras pistemies Éric Perrinin jälkeen. Pihlman teki 1+1-vuotisen jatkosopimuksen maaliskuussa 2003, mutta hän teki heinäkuussa 2003 kuitenkin kolmivuotisen tulokassopimuksen hänet varanneen Devilsin kanssa.

Ensimmäisellä Devils-kaudellaan 2003–2004 Pihlman pelasi kaksi NHL-ottelua. Hän teki NHL-debyyttinsä 1. tammikuuta 2004 vieraissa Washington Capitalsia vastaan. Pihlman sai ottelussa jääaikaa 6.11 minuuttia. Pääosa ensimmäisestä Pohjois-Amerikan kaudesta kului AHL:n Albany River Ratsissa, jossa Pihlman pelasi kokonaisuudessaan myös työsulkukaudella 2004–05. Kaudella 2005–2006 hän pelasi 11 NHL-ottelua tehopistein 1+1=2. Ensimmäisen NHL-maalinsa Pihlman teki 30. marraskuuta 2005 Philadelphia Flyersiä vastaan Aleksandr Mogilnyin ja Sean Brownin syötöistä. Maali jäi Devilsin ainoaksi joukkueen hävittyä 1–2. Hän kuului myös farmijoukkue River Ratsin kapteenistoon. Kaudella 2006–2007 Pihlman pelasi kaksi NHL-ottelua ja pääosan kaudesta hän pelasi AHL:n Lowellissa.

Pihlman palasi kaudeksi 2007–2008 JYPiin 1+1-vuotisella sopimuksella, vaikka ottajia olisi ollut ympäri Eurooppaa. Myös "VIP-ketju" pystyttiin kokoamaan uudelleen, kun Antti Virtanen palasi joukkueeseen Sveitsistä ja myös Jarkko Immonen saapui kuultuaan tuttujen ketjukavereidensa paluusta. Pihlman ylitti häneen kohdisuneet odotukset ja teki onnistuneesti runkosarjassa tehot 20+29=49. Hän teki tammikuussa 2008 kevääseen 2010 ulottuneen jatkosopimuksen. Kaudella 2008–2009 Pihlman jakoi tehoilla 24+32=56 koko SM-liigan maalipörssin toisen sijan neljän muun pelaajan kanssa ja sijoittui pistepörssissä kuudenneksi. Pihlman voitti kauden päätteeksi Suomen-mestaruuden.

Pihlmanin kausi 2009–2010 päättyi tammikuun 2010 lopulla, kun hän kärsi polven kierukkavammasta ja joutui leikkauksen jälkeen muutaman viikon levolle. Polvioperaatiosta kuitenkin seurasi bakteeritulehdus, jonka johdosta Pihlman joutui sairaalaan ja hänen kautensa todettiin päättyneeksi, mutta hän kuitenkin palasi kaukaloihin kahteen viimeiseen pudotuspeliotteluun ja voitti SM-pronssia. Pihlman ehti tehdä runkosarjan 36 ottelussa tehot 17+24=41. Hänet valittiin marraskuun 2009 kuukauden pelaajaksi.

Kevään 2010 jälkeen Pihlman oli ilman sopimusta aina lokakuuhun saakka, kunnes hän teki loppukauden 2010–2011 kattaneen sopimuksen Jokereiden kanssa. Kaudeksi 2011–2012 hän palasi taas JYPiin vuoden mittaisella sopimuksella. Hän voitti kauden päätteeksi Suomen-mestaruuden ja siirtyi tämän jälkeen kaudeksi 2012–2013 Porin Ässiin kaksivuotisella sopimuksella. Pihlman voitti siellä kauden päätteeksi toisen peräkkäisen Suomen-mestaruutensa. Kesken kauden 2013–2014, tammikuussa 2014 Pihlman palasi kevääseen 2017 asti kestävällä sopimuksella JYPiin.

Kaudella 2014–2015 Pihlman nousi JYPin varakapteeniksi ja oli 21 osumallaan JYPin paras maalintekijä. Hän sijoittui koko SM-liigan maalipörssissä kolmanneksi. Pihlman oli joukkueensa paras maalintekijä myös pudotuspeleissä kuudella osumallaan. Hän voitti kauden päätteeksi SM-pronssia. Kaudeksi 2015–2016 Pihlman nimettiin JYPin kapteeniksi. Hänen runkosarjansa jäi kuitenkin vain 25 ottelun mittaiseksi, kun Pihlman loukkasi kätensä jäätyään TPS:n Jonne Virtasen taklaamaksi lokakuun 2015 lopulla. Kaudeksi 2016–2017 hän palasi JYPin varakapteenksi. Pihlman jakoi Mestarien liigassa joukkueen sisäisen syöttöpörssin voiton Jani Tuppuraisen kanssa sekä sisäisen pistepörssin voiton hänen, Antti Suomelan ja Joonas Nättisen kanssa tehoilla 2+4=6. Pihlman voitti kauden päätteeksi SM-pronssia.

Lokakuussa 2017 Pihlman ilmoitti lopettavansa pelaajauransa. JYP järjesti hänelle teemaillan 18. marraskuuta 2017 ottelussa Vaasan Sportia vastaan.

### Maajoukkueura

Pihlman edusti Suomea MM-kilpailuissa vuonna 2009. Yhteensä hän pelasi 35 A-maaottelua tehopistein 4+5=9. Pihlman pelasi myös alle 20-vuotiaiden MM-kilpailuissa vuosina 2001 ja 2002, joista ensimmäinen turnaus päättyi hopeaan ja jälkimmäinen pronssiin. Pihlman pelasi myös alle 18-vuotiaiden MM-kilpailuissa vuonna 2000, jolloin hän voitti maailmanmestaruuden.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1999–2000 | JYP | SM-liiga | 17 | 0 | 0 | 0 | 18 | – | – | – | – | – |  |  |  |  |  |  | U18 | 7 | 3 | 2 | 5 | 8 |
| 2000–2001 | JYP | SM-liiga | 47 | 3 | 6 | 9 | 59 | – | – | – | – | – |  |  |  |  |  |  | JMM | 7 | 0 | 0 | 0 | 6 |
| 2001–2002 | JYP | SM-liiga | 44 | 9 | 2 | 11 | 93 | – | – | – | – | – |  |  |  |  |  |  | JMM | 7 | 2 | 2 | 4 | 2 |
| 2002–2003 | JYP | SM-liiga | 53 | 19 | 15 | 34 | 58 | 1 | 0 | 0 | 0 | 0 |
| 2003–2004 | Albany River Rats | AHL | 73 | 10 | 19 | 29 | 59 | – | – | – | – | – |
|  | New Jersey Devils | NHL | 2 | 0 | 0 | 0 | 2 | – | – | – | – | – |
| 2004–2005 | Albany River Rats | AHL | 68 | 9 | 13 | 22 | 48 | – | – | – | – | – |
| 2005–2006 | Albany River Rats | AHL | 63 | 12 | 15 | 27 | 64 | – | – | – | – | – |
|  | New Jersey Devils | NHL | 11 | 1 | 1 | 2 | 10 | – | – | – | – | – |
| 2006–2007 | Lowell Devils | AHL | 67 | 8 | 18 | 26 | 34 | – | – | – | – | – |
|  | New Jersey Devils | NHL | 2 | 0 | 0 | 0 | 0 | – | – | – | – | – |
| 2007–2008 | JYP | SM-liiga | 56 | 20 | 29 | 49 | 58 | 6 | 4 | 0 | 4 | 10 |
| 2008–2009 | JYP | SM-liiga | 58 | 24 | 32 | 56 | 54 | 15 | 6 | 5 | 11 | 16 | Kanada-malja |  |  |  |  |  | MM | 6 | 2 | 1 | 3 | 4 |
| 2009–2010 | JYP | SM-liiga | 36 | 17 | 24 | 41 | 30 | 2 | 0 | 0 | 0 | 2 |
| 2010–2011 | Jokerit | SM-liiga | 41 | 7 | 10 | 17 | 32 | 7 | 0 | 0 | 0 | 0 |
| 2011–2012 | JYP-Akatemia | Mestis | 3 | 2 | 2 | 4 | 2 | – | – | – | – | – |
|  | JYP | SM-liiga | 44 | 6 | 8 | 14 | 22 | 14 | 2 | 4 | 6 | 10 | Kanada-malja |
| 2012–2013 | Ässät | SM-liiga | 53 | 3 | 7 | 10 | 43 | 16 | 2 | 1 | 3 | 10 | Kanada-malja |
| 2013–2014 | Ässät | SM-liiga | 35 | 6 | 4 | 10 | 24 | – | – | – | – | – |
|  | JYP | SM-liiga | 22 | 1 | 3 | 4 | 20 | 7 | 1 | 2 | 3 | 4 |
| 2014–2015 | JYP | SM-liiga | 58 | 21 | 12 | 33 | 32 | 12 | 6 | 2 | 8 | 8 |
| 2015–2016 | JYP | SM-liiga | 25 | 5 | 4 | 9 | 14 | 13 | 2 | 3 | 5 | 8 |
| 2016–2017 | JYP | SM-liiga | 44 | 7 | 5 | 12 | 35 | 11 | 1 | 2 | 3 | 8 |
| 3 kautta | yhteensä | NHL | 15 | 1 | 1 | 2 | 12 | – | – | – | – | – |
| 14 kautta | yhteensä | SM-liiga | 633 | 148 | 161 | 309 | 590 | 104 | 24 | 19 | 43 | 76 |
| 4 kautta | yhteensä | AHL | 271 | 39 | 65 | 104 | 205 | – | – | – | – | – |

Lähteet
-------

1. 1 2  49 Tuomas Pihlman *ksml.fi*.  10.9.2014. Keskisuomalainen Oyj. Viitattu 19.4.2016.
2. ↑  Lytsy, Santtu; Mattlar, Mikko: JYP:n joulutodistukset 2002 *Jatkoaika.com*.  17.12.2002. Jatkoaika r.y. Viitattu 1.2.2017.
3. ↑  Urheilukoulussa saapumiserässä II / 2001 tulleet. Mil.fi (Arkistoitu – Internet Archive)
4. 1 2  Tuomas Pihlman lopettaa upean uransa *jypliiga.fi*.  6.10.2017. JYP Jyväskylä Oy.  Arkistoitu 6.10.2017. Viitattu 6.10.2017.
5. 1 2 3 4 5 6 7 8 9  Tuomas Pihlman *Elite Prospects*. Everysport Media Group AB.  (englanniksi)
6. ↑  Tuomas Pihlman *Jatkoaika.com*. Jatkoaika r.y.  Arkistoitu 29.10.2016. Viitattu 6.10.2017.
7. ↑  Tuomas Pihlman jatkaa hurrikaanipaidassa *Jatkoaika.com*.  5.4.2004. Jatkoaika r.y. Viitattu 2.3.2010.
8. ↑  JYP solmi jatkosopimuksia, Pihlman jatkaa *Jatkoaika.com*.  6.3.2003. Jatkoaika r.y. Viitattu 2.3.2010.
9. ↑  Tuomas Pihlman suuntaa Devilsiin *Jatkoaika.com*.  5.4.2004. Jatkoaika r.y. Viitattu 2.3.2010.
10. ↑  Tuomas Pihlman 2004 Game Log *Hockey-Reference.com*. Sports Reference LLC. Viitattu 19.10.2016. (englanniksi)
11. 1 2  Tuomas Pihlman hakee uutta nousua *Jatkoaika.com*.  29.8.2007. Jatkoaika r.y. Viitattu 2.3.2010.
12. ↑  Pihlman palaa hurrikaanipaitaan *Jatkoaika.com*.  18.5.2007. Jatkoaika r.y. Viitattu 2.3.2010.
13. ↑  Tuomas Pihlman jatkaa JYPissä kevääseen 2010 *Jatkoaika.com*.  11.1.2008. Jatkoaika r.y. Viitattu 2.3.2010.
14. ↑  Tuomas Pihlman polvileikkaukseen *Jatkoaika.com*.  28.1.2010. Jatkoaika r.y. Viitattu 2.3.2010.
15. ↑  Polvioperaatio kävi Pihlmanille kalliiksi *Jatkoaika.com*.  2.3.2010. Jatkoaika r.y. Viitattu 2.3.2010.
16. ↑  Tuomas Pihlman siirtyy Jokereihin *Jatkoaika.com*.  28.10.2010. Jatkoaika r.y. Viitattu 31.10.2010.
17. ↑  Pihlman palaa Jyväskylään *Jatkoaika.com*.  20.4.2011. Jatkoaika r.y. Viitattu 21.4.2011.
18. ↑  Ässät vahvistuu viidellä pelaajalla *Jatkoaika.com*.  26.4.2012. Jatkoaika r.y. Viitattu 27.4.2011.
19. ↑  Pihlman palaa "kotiin" pitkällä sopimuksella *Jatkoaika.com*.  8.1.2014. Jatkoaika r.y. Viitattu 17.10.2015.
20. ↑  Perrin kipparoi JYPiä jatkossakin *Jatkoaika.com*.  7.8.2014. Jatkoaika r.y. Viitattu 17.10.2015.
21. ↑  Runkosarjan perustilastot 2015 *liiga.fi*. Jääkiekon SM-liiga Oy. Viitattu 27.4.2015.
22. ↑  Playoffs-perustilastot 2015 *liiga.fi*. Jääkiekon SM-liiga Oy. Viitattu 27.4.2015.
23. ↑  Tuomas Pihlman JYPin kapteeniksi – joukkueelle neljä varakapteenia *Jatkoaika.com*.  13.8.2015. Jatkoaika r.y. Viitattu 17.10.2015.
24. ↑  Törkeä taklaus käänsi pelin TPS:lle: "Vaikea tilanne, kun kaveri makaa tajuttomana" *Jatkoaika.com*.  27.10.2015. Jatkoaika r.y. Viitattu 19.4.2016.
25. ↑  JYPin kapteenistossa ei yllätyksiä − Hytönen jälleen kippariksi *Jatkoaika.com*.  7.8.2016. Jatkoaika r.y. Viitattu 7.8.2016.

Aiheesta muualla
----------------

* Tuomas Pihlman The Internet Hockey Databasessa (englanniksi)
* Tuomas Pihlman Legends of Hockey -sivustolla (englanniksi)
* Tuomas Pihlman *Elite Prospects*. Everysport Media Group AB.  (englanniksi)

|  |  |  |
| --- | --- | --- |
| Edeltäjä:**Éric Perrin** | **JYPin kapteeni SM-liigassa**2015–2016 | Seuraaja:**Juha-Pekka Hytönen** |

Suomen joukkue – Jääkiekon MM-kilpailut 2009
3 Nummelin (**A**) |
4 Koistinen |
5 Kukkonen |
6 Jaakola |
8 Hyvönen |
14 Hagman |
20 Miettinen |
21 Niskala |
22 Santala |
24 Kapanen (**C**) |
26 Immonen |
28 Salmela |
29 Kerman |
31 Rämö |
32 Riksman |
33 Lehtonen |
35 Rinne |
37 Pyörälä |
39 Kapanen |
41 Komarov |
44 Niinimaa |
49 Pihlman |
51 Hytönen |
73 Ruutu (**A**) |
82 Vahalahti |
Valmentaja Jukka Jalonen